Tauralaukio tiltas
Tauralaukio tiltas – automobilių kelių tiltas, nutiestas per Akmeną (Danę) Klaipėdoje, Tauralaukyje, Klaipėdos gatvės tęsinyje. Dešiniajame krante pasroviui plyti Klaipėdos universiteto Botanikos sodo teritorija, priešingoje pusėje išlikę Mažojo Tauralaukio dvaro sodybos fragmentų (Klaipėdos g. 5). Šalia tilto įrengta vandens autobuso, atplaukiančio iš senamiesčio, stotelė „Tauralaukio tiltas“. Ilgą laiką per upę Tauralaukyje ties dabartiniu Botanikos sodu žmones į kitą upės krantą keldavo keltas – paprastas medinis plaustas, pritvirtintas prie virvės/lyno, valdomas keltininko. Šiandieninis gelžbetoninis tiltas pastatytas XX a. viduryje, pokario metais. Medinis tiltas Tauralaukyje stovėjo už kelių šimtų metrų nuo dabartinio tilto, upės aukštupio link. Toje vietoje kadaise susikirto keliai. Ilgai buvo išlikusios senojo tilto polių liekanos. Poreikis statyti dabartinį Tauralaukio tiltą atsirado sovietmečiu, kai buvusio dvaro vietoje buvo įkurtas tarybinis ūkis, su kuriuo reikėjo susisiekti. 2003 m. vyko Tauralaukio tilto remontas, apribojant intensyvų eismą viena juosta. Be kitų darbų, atnaujinta danga, praplatintas vienas šalitiltis pėstiesiems ir dviratininkų takui. Tiltas su dviem eismo juostomis, trijų tarpatramių. Jo sijinė perdanga atremta į užpiltinius ramtus ir sieninius taurus. Tiltas apie 60 m ilgio.